

Après nous, le déluge. Нарушени предели и друге истражне радње Милене Путник


Од прве нуклеарне пробе изведене јула 1945. у Новом Мексику постало је јасно да људско присуство на Земљи може да промени не само Земљину биосферу већ и њену геолошку материјалност. Први сведоци места експлозије познате под кодним именом “Trinity” поетски су је описали као „језеро зеленог жада”. Огромна количина ослобођене енергије у сусрету са пустињским песком створила је нов материјал назван trinitit, веома необичан за земаљске услове, који чине кристали калцијум-бакарног силикатног клатрата.

Овај догађај се данас може узети као један од кључних доказа да смо закорачили у ново геолошко доба, названо антропоценом, у ком се очитује људско присуство у ономе што је до сада била наша геолошка анцестралност. До сада је геолошко време било схватано као нешто раздвојено од историјског времена, а сада постаје јасан наш недостатак капацитета да мислимо наш однос према сопственом окружењу као нешто што и није само „наш” однос, а можда уопште није ни „однос”. 

Вероватно је први уметник који је у свом раду уронио у геосферу био Роберт Смитсон (Robert Smithson). Региструјући прве белеге постиндустријске епохе, нове интервенције, али и нове руине које утичу на амерички предео 1960-тих, проналазио је начине на које уметност може да мисли и дела изван свог непосредно приказивачко-представљачког оквира.

Није ово Смитсон радио, како се то рутински усвојило, да би изместио уметност из галеријског простора на отворено, већ и да отворено врати у галерију, али на неки другачији начин, неким другим средствима. Средствима у којима се његова уметност гледања региструје у визуелно-мисаоном простору у ком се, осим фотографских и филмских бележака, налазе топографске мапе, дијаграми и формуле, белешке и цртежи, колажи и поезија, узорци и исечци, и све друго што у уметности може да замени њене моноцентричне представљачко-експресивне окове. Или, како Смитсон то у једној краткој белешци из 1966. сажима: Оно што следи није ништа друго до рестаурација трага.

Када Милена Путник прилази нарушеним пределима које истражује, она настоји да ту своју опсервацију пренесе средствима која рестауришу траг, индексикалност, неког подручја. Лично направљена фотографска слика јесте један такав траг, туђа фотографска слика из ваздуха такође, али је то и упоређивање две топографске мапе, односно испитивање неподударности између слике и мапе. Сви ти трагови и њихови односи у радовима Милене Путник подвргнути су процесу гледања како би се докучиле форме које тај процес гледања могу да материјализују. И отуда колаж: апарат за гледање самог процеса гледања.

„Фотографија све учетвороугљује”, каже Смитсон. Али зато колажни или фотомонтажни рез у фотографској слици, механички прецизан или руком подеран, оштар или мекан, као и померање фокуса, или понављање фокуса, или низање исте или различите слике, физичко задирање у фотографске слике – све то одчетвороугљује везу између галеријског рада и визуелно-когнитивног искуства локације.

Напуштени и активни површински рударски копови, каменоломи и ерозије, јаловишта и системи далековода, али и све јаруге, усеци, канали, бразде, флувијалне линије и алувијалне масе, сва та места и трагове Милена Путник пребацује из чињеничне регистрације у визуелну спекулацију. Отуда код ње та специфична веза између мапе и фотографије, веза која је увек и сваким новим радом више дестабилизована него стабилизована. Две форме представљања света улазе у међусобну комуникацију.

Већ годинама, Милена Путник се усредсређује на то да преиспита могућности колажа. Колажа који није само монтажа-атракција, спајање могућег и немогућег, или пак резање слике као тела, као субјекта, или као прекинуте и у другом правцу настављене мисли. Наравно да колаж код Милене Путник јесте и све то, али је њен фокус увек на оном што остаје исечено, на оном недостајајућем, одстрањеном, што онда поприма својство трага, као када, на пример, уместо линије која бележи ток неке реке стоји празнина. Психогеографска празнина.

Јер, од чега смо овде и кренули, а говоримо о односу према нашем окружењу, „наша мисао није у стању да избегне да буде смештена у некој перспективистичкој и егоистичкој субјективности”, како то каже Дидрих Дидерихсен (Diedrich Diederichsen). Није ни Милена Путник у стању да избегне сопствену субјективност: многи њени колажи и настају као искази о динамици и ритмици те субјективности. Уосталом, према њеном сопственом исказу: „У уметности ме занима кретање кроз субјективности, испитивање свог и туђих доживљаја света, где сва та искуства кроз процес обликовања и преношење менталног садржаја утичу једна на друге, мењајући се.”

Овакво кретање кроз субјективности у њеном раду је, рекли бисмо, усмерено ка некој врсти равнотеже између личне перспективе и пасивно-материјалне стварности заједничког окружења, оног што не мисли, што не осећа, оног што јесте ту по себи, али дели са нама исти простор-време. Отуда ова субјективност, преиспитивачка у односу на доживљаје, остаје изван експресије, изван подражавања, изван страха од коначности.

У овим радовима доводе се у однос места која показују различите процесе мењања предела. Јаловишта као руине биосфере услед експлоатације, али и форме појављивања неких самониклих биљака у тим девастираним подручјима. Природа налази свој начин и да се обнови, али као да не жели више да се обнавља на начин који је користан за оне који су је свели на јаловишта. Природа показује свој отпор и позива на отпор.

Радови Милене Путник прилазе пределу као што су авангардисти прилазили телу и дефрагментирали га да би од њега створили место отпора и трансформације. Како стоји у писму које је 1928. Маријане Брант (Marianne Brandt) упутила свом ментору Ласлу Мохољ-Нађу (László Moholy-Nagy) изражавајући свој отпор према индустијализацији дизајна на Баухаусу: „Моја улога није више да дизајнирам објекте за свет који ми не припада, већ да деконструишем тај свет и изградим га на другачији начин.“ Деконструкција света полази од отварања ка различитим формама и перспективама перцепције света. Радови Милене Путник нас тим формама посматрања упућују на то да и да своју политичност лишимо слепила огорчености према оном што видимо и што осећамо.

Наш непосредни предео претрпео је и трпи трансформације које се налазе изван наше субјективне, егоистичне и перспективне слике. Отуда су фрагментираност, измештање, дуплирање ознаке нашег мишљења и схватања те трансформације. То схватање не може бити целовито јер је увек у колизији са нама самима, са пролазношћу наше субјективности. Отуда је уметност као израз субјективности постала излишна, али не и уметност као кретање кроз субјективност(и), као преиспитивање субјективних доживљаја и њихових међусобних утицаја.

[bookmark: _GoBack]Колубара, Сићево, Белоцркванска језера, канал Дунав-Тиса-Дунав и други локалитети у овим радовима они су који материјално доказују трансформацију нашег непосредног окружења. Али овде се не ради само о документовању тих локалитета, већ о формирању визуелне апстракције која у тим локалитетима обухвата и нашу субјективност. Тај долазак из спољашњости, из станишта, па коначно и из незамисливости геолошког времена, лековит је за уметност у њеном самоослобађању од било ког, па и овог нашег локалног, мита о некаквој интегралној слици. 

Слика код Милене Путник увек успоставља релације са другим сликама, а никад са једном јединственом, господарском, а рећи ћемо и типично маскулином, интегралном перспективом субјективности. Ради се о екстракцији знања и искустава, али и о изломљености и мултифокалности погледа, о извођењу некакве поетско-визуелне истражне радње. На тај начин се овим радовима превазилази сама немоћ субјективности у односу – који то и није – са граничним местима између природе и не-природе.

